Diari Oficial de la Generalitat Valenciana


Sumari del DOGV 7938, del 16-12-2016 (2016/9871)

RESOLUCIÓ de 29 de novembre de 2016, de la directora general de Turisme, sobre delegació d'atribucions en els caps dels serveis territorials de Turisme.
--------------------------------------------------------------------------------------------------------------------------------------------------------

### Dades del document

Número de DOGV
:   7938

Data del DOGV
:   16-12-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9871


Data del document
:   29-11-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 29 de novembre de 2016, de la directora general de Turisme, sobre delegació d'atribucions en els caps dels serveis territorials de Turisme. [2016/9871]  
La Llei 3/1998, de 21 de maig, de turisme de la Comunitat Valenciana, regula en l'article 14 la notificació a l'Administració turística, per part de les empreses i professionals del turisme, de l'exercici i cessament de la seua activitat als efectes de constància en el registre corresponent. Així mateix estableix que «la modalitat i, si és el cas, classificació amb què s'inscriga l'establiment es mantindrà mentre siguen complits els requisits tinguts en compte en efectuar-la, i mentres persistisca el caràcter turístic de l'activitat, podrà revisar-se d'ofici o a petició de part, amb la instrucció prèvia del procediment oportú. Aquesta revisió podrà donar lloc a una variació de la seua classificació o la baixa en el Registre General d'Empreses, Establiments i Professions Turístiques de la Comunitat Valenciana».  
La mateixa previsió contenen els reglaments aprovats mitjançant un decret del Consell, que regulen tant les diverses modalitats d'allotjament turístic com les empreses de turisme actiu i agències de viatges.  
  
El Decret 103/2015, de 7 de juliol, del Consell, estableix l'estructura orgànica bàsica de la Presidència i de les conselleries de la Generalitat, i arreplega en l'article 5.2 que de la Secretaria Autonòmica de l'Agència Valenciana del Turisme depén la Direcció General de Turisme, que assumeix, entre altres funcions, les de control, coordinació i supervisió de l'activitat i funcionament de l'Agència Valenciana del Turisme, així com les competències administratives en l'àmbit normatiu, inspector i sancionador de l'activitat turística.  
El Decret 209/2004, de 8 d'octubre, del Consell, pel qual s'aprova el Reglament de l'Agència Valenciana del Turisme, en l'article 9, entre altres funcions, atribueix a la persona titular de la Direcció de l'Agència Valenciana del Turisme l'adopció de resolucions referents a les sol·licituds d'instal·lació, classificació i obertura d'establiments turístics, registre d'empreses i activitats turístiques i qualsevol altra autorització que es derive de la legislació vigent, sense perjudici de la possibilitat de delegació de qualsevol d'aquestes facultats en els òrgans perifèrics de l'Agència, previstos en l'article 11 de l'esmentat reglament.  
  
El Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, indica en l'article 28 que la Direcció General de Turisme assumeix les competències administratives previstes en l'article 70 de la Llei del Consell en matèria d'ordenació del turisme, i en l'article 43.5 que als serveis territorials de Turisme els correspon, en els seus respectius àmbits territorials, la gestió i execució de les funcions derivades del marc legal vigent i, en particular, els correspon la tramitació d'expedients en matèria de turisme, en el territori de la respectiva província, així com qualsevol altra que els encomanen els titulars dels òrgans de què depenen respecte de les matèries que els són pròpies.  
  
El deure de tota administració pública d'actuar amb el major grau possible d'eficàcia, agilitat i racionalització administrativa, aconsella que la funcions atribuïdes per les normes referenciades a la persona titular de la Direcció General de Turisme, respecte de la facultat de resoldre els expedients de baixa i cancel·lació d'inscripcions en el Registre General d'Empreses, Establiments i Professions Turístiques de la Comunitat Valenciana, de les empreses i activitats turístiques es deleguen en els caps dels serveis territorials de València, Castelló i Alacant, en el territori de la seua respectiva província.  
Per tot això, en virtut del que estableixen els articles 63 i 70 de la Llei 5/1983, de 30 de desembre, del Consell, resolc:  
  
Primer  
Delegar en els caps dels serveis territorials de Turisme i en el territori de la respectiva província, la facultat de resoldre els expedients de baixa i cancel·lació d'inscripcions d'empreses i activitats turístiques en el Registre General d'Empreses, Establiments i Professions Turístiques de la Comunitat Valenciana a què es refereix l'article 15 de la Llei 3/1998, de 21 de maig, de Turisme de la Comunitat Valenciana, citada, de les empreses turístiques següents:  
- Establiments hotelers, regulats pel Decret 75/2015, de 15 de maig, del Consell.  
- Càmpings i àrees de pernocta en trànsit per a autocaravanes de la Comunitat Valenciana, regulats per Decret 6/2015, de 23 de gener, del Consell.  
- Modalitats d'allotjament turístic rural a l'interior de la Comunitat Valenciana, regulades pel Decret 184/2014, de 31 d'octubre, del Consell.  
- Blocs i conjunts d'habitatges turístics regulats en el Decret 91/2009, de 3 de juliol, del Consell.  
- Habitatges turístics denominats apartaments, viles, xalets, bungalous i semblants i les empreses gestores, persones jurídiques o físiques, dedicades a la cessió del seu ús i gaudi, en l'àmbit territorial de la Comunitat Valenciana, regulats pel Decret 92/2009, de 3 de juliol, del Consell.  
- Empreses de turisme actiu, regulades pel Decret 22/2012, de 27 de gener, del Consell.  
- Agències de viatges, regulades pel Decret 20/1997, d'11 de febrer, del Govern Valencià.  
  
Segon  
La present delegació d'atribucions podrà ser revocada en qualsevol moment per l'òrgan delegatori, de conformitat amb el que estableix l'article 63.5 de la Llei 5/1983, de 30 de desembre, del Consell, i l'article 9.6 de la Llei 40/2015, d'1 d'octubre, de règim jurídic del sector públic.  
  
Les atribucions delegades en la present resolució podran ser avocades, en els termes i amb els requisits que estableix l'article 10 d'aquesta última norma.  
  
Tercer  
En tots aquells supòsits en què es faça ús de la present resolució, haurà de fer-se constar expressament en la resolució o acte que s'adopte, i es consideraran dictades per l'òrgan delegatori.  
Les atribucions exercides per delegació no podran ser objecte de delegació en un altre òrgan.  
  
Quart  
En cas d'absència, vacant o malaltia de la persona titular de les direccions dels serveis territorials de Turisme, les competències que assumeixen per delegació passaran a ser exercides per la persona titular de la direcció general.  
  
Cinqué  
Aquesta resolució produirà efectes des del mateix dia que es publique en el Diari Oficial de la Generalitat Valenciana.  
  
València, 29 de novembre de 2016.- La directora general de Turisme: Raquel Huete Nieves.